* איזי בורוביץ', שבזמנו הפנוי מכהן כנשיא חוג הידידים של מוסד השיקום רעות, מנסה לגייס כספים למוסד בעזרתם יועסקו בו מומחים נוספים. אירוע ההתרמה יכלול גם הופעה של הזמר דיוויד ברוזה, שגם הוא החליט להתנדב למען המטרה. גם בן דודו של הזמר, שגם לו קוראים דיוויד ברוזה, קשור לעמותה והוא האחראי על פיתוח המשאבים של עמותת רעות.
* משרד עו"ד כהן, בן נר, דורון ושות' עבר בימים אלה למשכנו החדש בקומה התשיעית במגדל המוזיאון בתל-אביב, בצמוד לבית המשפט ברחוב ויצמן.
המשרד קיים מזה 35 שנים, ומתמחה בתחום המשפט המסחרי, ליטיגציה מסחרית, משפט מינהלי, ארנונה וכן ייצוג בתחום האנרגיה והתשתית ובתחום הרפואה והמשפט. המשרד משמש כיועץ משפטי לחברות ציבוריות ופרטיות רבות, כגון פי גלילות מסופי נפט וצינורות, דלק מוטורס, דלק, חלאבין קוסמטיקה ועוד. על לקוחות המשרד נמנים גם מספר חברות קבלניות ותחנות דלק ברחבי הארץ. השותפים במשרד הם עורכי הדין דן בן-נר ועופר דורון.
* עו"ד אליעד שרגא, יו"ר התנועה למען איכות השלטון, מייצג את ארגון סוכנים ובעלי תחנות הדלק בישראל. הארגון, שמתנגד למיזוג דור-אלון וסונול, ביקש להצטרף כצד לדיון המתקיים בעניין זה בבית הדין להגבלים עסקיים. באחרונה קבע בית הדין להגבלים עסקיים, כי יאפשר לארגון להשמיע את דברו, בשלב הסיכומים.
* רון שחף, 35, מונה לתפקיד מנכ"ל דיזנהויז סיטונאי תיירות. בתפקידיו הקודמים שימש שחף כסמנכ"ל קבוצת הבנייה שקד בארץ ובחו"ל וסמנכ"ל השיווק של דיזנהויז סיטונאי תיירות. שחף יחליף את רחל לוין אשר כיהנה בתפקיד כשתיים עשרה שנה.